Sărăcia delimitează un întreg univers de imagini în mințile noastre. Frigidere goale, seri la lumina lumânării, apă din surse nesigure, un acoperiș nesigur deasupra capului. Pentru femei, înseamnă și forme improvizate de îngrijire la menstruație. În România, menstruația e încă un subiect care jenează așa că ar fi imposibil să existe un număr al femeilor care nu au acces la produse speciale de igienă. Acum doi ani, Irina Vasilescu și Alexandra Tănase au ieșit în Gara de Nord purtând în rucsaci 10 pachete cu produse de igienă personală pentru menstruație. Au continuat și în luna următoare, când numărul femeilor care le așteptau în Gară pentru a primi pachetele cu produse se dublase.